Die eindelose gejaag na 'likes' | Netwerk24
Jy kan maklik dink dat dit vir iemand soos Jan-Hendrik Wessels, wat reeds die Bulle op senior vlak verteenwoordig het, 'n treetjie terug is om nou o.20-rugby, weliswaar vir die nasionale span, te speel.
Die eindelose gejaag na 'likes'
Deur Keliah Daniels, Alison Academy 12 November 2020 17:42
In hierdie tyd en era is dit die moeilikste ding om privaat te wees. Daar is dan sosiale media. Dis van Instagram na Facebook na Twitter. En deel sal ons deel, want dis wat almal doen natuurlik!
Maar sê my, hoe voel jy ná 'n dag se volgehoue deel? Deel, soos in, jy laat almal toe in jou lewe. Wat het jy daaruit gekry? Waar laat dit jou in die hele kosmos?
Ek weet vir 'n feit dat dit my in 'n stadium heeltemal verwese laat voel het. Daar was ek. Ek het storie in en storie uit op Instagram gaan sit, ek het weinig foto's ge-post, maar sjoe, om 'n foto op te laai en te wag vir die likes om in te stroom! Was dit nou vir jou iets.
En toe gebeur lockdown.
Ingeperk en gelaat met my eie gewete – om my te pla natuurlik. Met dae wat soos eeue gevoel het, het dit gevoel ek kan die mure uitklim. Ek meen, al wat jy het, is jou series en jou socials. Of dis wat ek gedink het. Ná 'n week se deel van alles in my lewe, het ek – genadiglik – 'n oomblik van helderheid gehad! Ek het so deur alles gekyk en net 'n "wat-de-hel-is-die-punt"-ervaring gehad!
Ek dank al die sterre wat daar is, want dit was 'n bevryding.
Ek het besluit om meer in tune te wees met myself. Want, dink jou in, wanneer laas het jy eintlik afgevat? Van alles? Ons lewe in so 'n haastige wêreld, op pad waarheen weet ek nie. En met alles wat aangaan, het niemand meer tyd vir hulself nie.
Hier is ons almal, en vir geen rede was ons aan hierdie wêreld van kompeteer en vergelyk, en net plein druk, blootgestel!
Tensy dit nie jou beroep is nie, hoef jy nie alles te deel nie. Dink 'n bietjie daaroor, jy niemand skuld regtig updates nie.
Ek wil net hê jy moet jouself afvra hoekom dit vir jou so belangrik is om alles in jou lewe daar buite te sit. Wanneer laas het jy met vriende gekuier sonder om 'n kamera in almal se gesig te druk, net om jul tyd saam op 'n storie te laai. En dit boonop met 'n filter.
Dan is daar ook die vergelykings wat gemaak word. Jy sien iemand anders se "perfekte" storie wat hulle skilder op die platform en voel 'n groot druk om dieselfde uit te beeld. Maak nie saak hoe dit jou affekteer nie. Jy sien hoogs suksesvolle influencers en maak dit jou persoonlike doelwit om ook daar uit te kom.
Intussen sit jy op jou eie potensiaal wat veel meer as 'n foto op 'n app is.
Kyk, ek klink dalk lame maar iemand moes dit sê! En dis iets wat al hopeloos te lank op my druk.
Bestee 'n bietjie tyd met jou gunsteling-mense, en ja, jy's reg, sonder jou selfoon. Loop 'n bietjie buite rond, kyk vir 'n slag om jou en dalk sal jy ook besef hoe belaglik dit lyk. Hoe almal rondloop met 'n selfoon in die hand, en weet niks van om voor of langs hulle te kyk nie.
Fokus so 'n bietjie op jouself, dis belangrik om jouself elke nou en dan 'n ruskans te gee, want dit kan regtig nie goed vir enigiemand se geestestoestand wees om tot ses ure lank op 'n selfoon te wees nie.
Gaan vind jou nis!
Doen weer waarvoor jy lief is, lees weer asof jou lewe daarvan afhang, skilder wat op jou hart is, skryf wat in jou gedagtes is, en gaan leer daai nuwe vaardigheid wat jy al so lank wil doen.
Ek belowe jou, jy gaan niks mis op al daardie sosiale platforms nie – bly tog net op die hoogte van die nuus natuurlik!
Vrede en sterkte – jy's in vir 'n rit!
Keliah Daniels studeer BA internasionale studies aan die Universiteit Stellenbosch. Sy het reeds 'n diploma in kommunikasie verwerf aan die Alison Academy en is besig met 'n diploma in joernalistiek aan dieselfde akademie.